(3)

leasaítear Roinn VIII mar a leanas: (a) sa chuid tosaigh, cuirtear an méid seo a leanas in ionad phointe 1: “1. Ní bheidh feidhm ag an Roinn seo maidir le moilisc dhébhlaoscacha, le heicínideirmigh, le túinicigh ná le gastrapóid mhuirí i gcás ina mbíonn siad fós beo nuair a chuirtear ar an margadh iad. Cé is moite de Chaibidlí I agus II, beidh feidhm aici maidir le hainmhithe den sórt sin i gcás nach mbíonn siad beo nuair a chuirtear ar an margadh iad agus, sa chás sin, ní mór go bhfuarthas iad i gcomhréir le Roinn VII. Chun críche na Roinne seo, ciallaíonn ‘sárfhuarú’ próiseas trína n-íslítear teocht an táirge iascaigh úir go dtí idir reophointe tosaigh na n-iasc agus thart ar 1 go 2 °C níos ísle. Beidh feidhm ag an Roinn seo maidir le táirgí iascaigh neamhphróiseáilte díreoite agus le táirgí iascaigh úra ar cuireadh breiseáin bhia leo i gcomhréir leis an reachtaíocht iomchuí de chuid an Aontais.”; (b) i gCaibidil III, cuirtear an méid seo a leanas in ionad phointe A: “A. CEANGLAIS MAIDIR LE TÁIRGÍ IASCAIGH ÚRA 1. Féadfar táirgí iascaigh iomlána agus dí-innithe a iompar agus a stóráil in uisce fuaraithe ar bord soithí. Féadfar leanúint le hiad a iompar in uisce fuaraithe freisin tar éis iad a thabhairt i dtír, agus iad a iompar ó bhunaíochtaí dobharshaothraithe, go dtí go mbaineann siad amach an bhunaíocht ar talamh a dhéanann aon ghníomhaíocht seachas iompar nó sórtáil. I gcás ina n-úsáidtear coimeádáin phoileitiléine trí-chiseal atá líonta le huisce agus le hoighear, féadfar na táirgí iascaigh úra iomlána agus dí-innithe a iompar tar éis dóibh an bhunaíocht ar talamh a bhaint amach, bunaíocht a dhéanann gníomhaíocht eile seachas iompar ar choinníoll go gcomhlíontar ceanglais Chaibidil VIII, pointe 1(a). 2. I gcás nach ndéantar táirgí fuaraithe, neamhphacáistithe a dháileadh, a sheoladh, a ullmhú ná a phróiseáil díreach tar éis bunaíocht ar talamh a bhaint amach, ní mór iad a stóráil faoi oighear i saoráidí iomchuí nó i gcás táirgí iascaigh úra iomlána nó dí-innithe, i gcoimeádáin phoileitiléine trí-chiseal déanta as ábhar inslithe a líontar le hoighear agus le huisce. 3. Ní mór athoighriú a dhéanamh a mhinice is gá. I gcás ina n-úsáidtear coimeádáin phoileitiléine trí-chiseal atá líonta le huisce agus le hoighear, ní mór dóibh a bheith glan agus gan damáiste. Ní mór do theocht an uisce a bheith chomh gar do 0 °C agus is féidir agus ní mór don uisce na héisc uile a chumhdach. Cumhdóidh oighear dromchla iomlán an uisce laistigh de choimeádáin, ag áirithiú go bhfuil gach iasc faoin gciseal oighir. 4. Ní mór táirgí iascaigh úra pacáistithe a fhuarú go teocht atá gar do leátheocht oighir. 5. Ní mór oibríochtaí amhail baint an chinn agus dí-inniú a dhéanamh ar bhealach sláinteach. I gcás inar féidir dí-inniú a dhéanamh ón taobh teicniúil agus tráchtála de, ní mór é a dhéanamh a luaithe is féidir tar éis na táirgí a ghabháil nó a thabhairt i dtír. Ní mór na táirgí a ní go maith díreach tar éis na n-oibríochtaí sin. 6. Ní mór oibríochtaí amhail filléadú agus gearradh a dhéanamh chun éilliú nó milleadh filléad agus slisní a sheachaint. Ní ceadmhach filléid agus slisní a fhágáil ar na boird oibre tar éis na tréimhse ama is gá chun iad a ullmhú. Ní mór filléid agus slisní a chlúdach agus, i gcás inar gá, a phacáistiú agus ní mór iad a fhuarú a luaithe is féidir tar éis iad a ullmhú. 7. Maidir le coimeádáin a úsáidtear chun táirgí iascaigh úra neamhullmhaithe atá stóráilte faoi oighear a sheoladh nó a stóráil, ní mór a áirithiú go ndéantar an t-uisce leáite a dhraenáil astu ionas nach bhfanfaidh sí i dteagmháil le haon táirgí iascaigh.” (c) i gCaibidil VIII, cuirtear an méid seo a leanas in ionad phointe 1: “1. Le linn iompair, ní mór táirgí iascaigh a choinneáil ag an teocht riachtanach. Go háirithe: (a) ní mór táirgí iascaigh úra, táirgí iascaigh neamhphróiseáilte díreoite agus táirgí cócaráilte agus fuaraithe ó chrústaigh agus ó mhoilisc a choinneáil ag teocht atá gar do leátheocht oighir. I gcás ina n-úsáidtear coimeádáin phoileitiléine trí-chiseal a líontar le huisce agus le hoighear chun táirgí iascaigh úra iomlána agus dí-innithe a iompar, ní mór oighear a bheith i láthair le linn na stórála/an iompair ar fad, nach mór a dhéanamh ag teocht rialaithe. Ní fhéadfaidh iompar agus stóráil táirgí iascaigh úra iomlána agus dí-innithe i gcoimeádáin phoileitiléine trí-chiseal a líontar le huisce agus le hoighear a bheith níos faide ná 3 lá. (b) le linn iompair, maidir le táirgí iascaigh reoite, seachas iasc iomlán a reodh ar dtús i sáile agus atá ceaptha chun bia stánaithe a mhonarú, ní mór iad a choinneáil ag teocht sheasta nach mó í ná – 18 °C i ngach cuid den táirge, agus seans go mbeadh luaineachtaí gearra aníos nach mó iad ná 3 °C a bheith ann. (c) i gcás ina n-úsáidtear an próiseas sárfhuaraithe chun táirgí iascaigh úra a iompar, ceadófar iad a iompar i mboscaí gan oighear ar choinníoll go léireoidh na boscaí sin go soiléir go bhfuil táirgí iascaigh sárfhuaraithe iontu. Le linn iompair, ní mór do tháirgí iascaigh sárfhuaraithe na ceanglais maidir le teocht a áirítear raon teochta idir – 0,5 agus – 2 °C i gcroílár an táirge a urramú. Ní fhéadfaidh iompar agus stóráil táirgí iascaigh sárfhuaraithe a bheith níos faide ná 5 lá.”;